กลุ่มจังหวัดภาคอีสานตอนล่าง 2 มีศักยภาพในเรื่องการผลิตภาคเกษตร หากมีการพัฒนาให้เป็นระบบ จะสามารถสร้างรายได้ให้กับประเทศได้เป็นจำนวนมาก
ผู้ว่าราชการจังหวัดอุบลราชธานี ระบุ กลุ่มจังหวัดภาคอีสานตอนล่าง 2 มีศักยภาพในเรื่องการผลิตภาคเกษตร หากมีการพัฒนาให้เป็นระบบ จะสามารถสร้างรายได้ให้กับประเทศได้เป็นจำนวนมาก

นายสฤษดิ์ วิทูรย์ ผู้ว่าราชการจังหวัดอุบลราชธานี ในฐานะหัวหน้ากลุ่มจังหวัดภาคตะวันออกเฉียงเหนือตอนล่าง 2 กล่าวในรายการเดินหน้าประเทศไทย ถึงการขับเคลื่อนพัฒนากลุ่มจังหวัดภาคอีสานตอนล่าง 2 ระหว่างคณะรัฐมนตรีลงพื้นที่การประชุมคณะรัฐมนตรีนอกสถานที่อย่างเป็นทางการ ว่า กลุ่มจังหวัดภาคอีสานตอนล่าง 2 หรือกลุ่มราชธานีเจริญศรีโสธร มีศักยภาพในเรื่องการผลิตภาคเกษตร โดยเฉพาะผลผลิตข้าว ซึ่งมีผลผลิตเป็นอันดับ 2 ของประเทศ ขณะที่การพัฒนาที่จะขับเคลื่อนแก้ไขปัญหาและสร้างความอุดมสมบูรณ์การยกระดับรายได้ให้กับประชาชนในพื้นที่ คือ การเพิ่มตลาดขนส่ง หรือโลจิสติกส์ การคมนาคม พร้อมเสนอให้มีการสร้างรถไฟรางคู่เข้าพื้นที่ภายในจังหวัด ทั้งนี้การพัฒนาระบบจัดการน้ำ เป็นเรื่องที่สำคัญอีกประการหนึ่ง เพื่อใช้ในการปลูกพืชทางการเกษตร อย่างไรก็ตามหากมีโรงงานแปรรูปจะทำให้เกษตรกร มีแนวคิดเพื่อเพิ่มมูลค่าสินค้าได้มากขึ้น ขณะที่ในอนาคตคาดหวังว่า จะได้เห็นผลิตภัณฑ์ข้าวหอมมะลิอินทรีย์นำเข้าสู่ตลาดในไทยและต่างประเทศ ซึ่งสิ่งเหล่านี้อยากให้รัฐบาลมีการขับเคลื่อนนโยบายที่ชัดเจน

ทั้งนี้ การท่องเที่ยวการค้าชายแดน เป็นสิ่งที่สำคัญหากมีการพัฒนาด่านชายแดนให้เป็นแหล่งการค้าที่มีความคึกคัก จะทำให้มีรายได้เข้าสู่ประเทศจำนวนมาก จึงอยากให้หน่วยงานกลางลงพื้นที่ช่วยพัฒนาเพื่อเป็นการส่งเสริมการท่องเที่ยวได้ในอนาคตนอกจากนี้ ผู้ว่าราชการจังหวัดอุบลราชธานี ยังกล่าวเชิญชวนประชาชนร่วมงานประเพณีแห่เทียนเข้าพรรษา ซึ่งเริ่มขึ้นระหว่างวันที่ 23 - 28 กรกฎาคม 2561 และจะมีการแห่เทียนในวันที่ 28 กรกฎาคมนี้ ซึ่งภายในงานมีกิจกรรมมากมาย โดยมีพลเอก ประยุทธ์ จันทร์โอชา นายกรัฐมนตรีจะเป็นประธานเปิดงานด้วย